<classify> Mwito huo ulitolewa jana na Mbunge wa Ilala Mussa Azan Zungu katika Uwanja wa Karume wakati akizindua michuano ya Kombe la Airtel Rising Stars. Zungu katika hotuba yake hiyo alisema kuwa Tanzania ina vipaji vingi na zipo kampuni mbalimbali ambazo zinaibua vipaji lakini kunakuwa na shida katika kuviendeleza.Alisema kwa kuwa serikali inakabiliwa na ukata wa fedha za kuwezesha mchakato wa kusaka vipaji nchi nzima hivyo wadau binafsi nao wanakuwa na jukumu la kuisaidia serikali kama wanavyofanya Airtel. Pia Zungu alizitaka timu zote zinazoshiriki ligi daraja la kwanza na za ligi kuu kuhakiksha kuwa zinakuwa na timu za vijana ili kuongeza nafasi kwa vijana.Alisema mbali ya kuwa jukwaa la kubaini wachezaji wenye vipaji, Airtel Rising Stars pia yanawahamasisha vijana kushiriki mazoezi hivyo kuwa na afya njema ili kukabiliana na masomo yao. Aliwaambia vijana kwamba kwa dunia ya leo mpira ni chanzo cha kutumainiwa cha ajira kwa mamilioni ya vijana ambao wanaishi maisha mazuri kwa kuwa wanalipwa mishahara mizuri.Akizungumza kwenye hafla hiyo, Mkurugenzi wa Teknolojia ya Habari na Mawasiliano wa Airtel Tanzania, Franky Filman amewashukuru wadau wote wa soka kwa kuyaunga mkono mashindano ya Airtel Rising Stars na kuyapa umuhimu yanaostahili.Pia amewataka makocha kutumia mashindano hayo kuimarisha vikosi vyao. Mashindano ya Airtel Rising yanajumuisha mikoa ya kisoka ya Ilala, Temeke, Kinondoni, Morogoro, Mbeya, Mwanza na Arusha.  <topic>: MICHEZO 